*1.2. melléklet*

**INDOKOLÁS**

**a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról szóló önkormányzati rendelethez**

A helyi jelentőségű védett természeti területek önkormányzati jogforrásaira irányuló miniszterelnökségi célellenőrzés kapcsán jelzés érkezett az önkormányzathoz, hogy az önkormányzati rendeleti szabályozásnak meg kell felelnie a természet védelméről szóló 1996. évi LIII. törvény **(**Tvt.) fogalmi rendszerének, az ott szabályozott két konkrét védettségi kategória, a természetvédelmi terület vagy természeti emlék valamelyikének alkalmazásával.

Jogsértő ezért a kizárólag a „helyi jelentőségű védett természeti terület”, mint törvényi gyűjtőfogalom, valamint a központi hatáskörbe tartozó „természeti érték” szerinti megjelölés, továbbá bármely, a két törvényi kategórián (természetvédelmi terület vagy természeti emlék) kívüli más megnevezés.

Szükséges ezért a helyi önkormányzati rendeleti szabályozás során a Tvt-ben előírt fenti két fogalom valamelyikének alkalmazása, illetőleg a helyi természeti védettséget megállapító hatályos önkormányzati rendelet megfelelő módosítása.

**1.§**

A rendelet bevezető részében a véleményező szerv megnevezésének pontosítására kerül sor.

**2– 5.§**

A Tvt. 28. § (6) bekezdésében foglaltakból az következik, hogy a helyi jelentőségű védett természeti terület kizárólag a 28. § (1) bekezdés c) pont szerinti természetvédelmi terület, vagy a d) pont szerinti természeti emlék kategória valamelyikébe sorolható be a védelem célja és a védett természeti terület kiterjedése alapján.

A rendelet módosításával átvezetésre kerül az ennek megfelelő javítás, így biztosítva az önkormányzati rendelet magasabb szintű jogszabálynak való megfelelését.

**6.§**

Rendelkezik a módosító rendelet hatályba lépésének napjáról.